ประกาศนายทะเบียนเรื่อง หลักเกณฑ์ วิธีการ และเงื่อนไขการเป็นตัวแทนด้านการตลาดของกองทุนส่วนบุคคลของบริษัทประกันวินาศภัยพ.ศ. 2558------------------------------------------------ อาศัยอํานาจตามความในข้อ 79 (2) และข้อ 80 แห่งประกาศคณะกรรมการกํากับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย พ.ศ. 2556 นายทะเบียนออกประกาศไว้ ดังต่อไปนี้ข้อ ๑ ประกาศนี้เรียกว่า "ประกาศนายทะเบียน เรื่อง หลักเกณฑ์ วิธีการ และเงื่อนไขการเป็นตัวแทนด้านการตลาดของกองทุนส่วนบุคคลของบริษัทประกันวินาศภัย พ.ศ. 2558"ข้อ ๒ ประกาศฉบับนี้ให้ใช้บังคับตั้งแต่วันประกาศเป็นต้นไปข้อ ๓ ในประกาศนี้ "บริษัท" หมายความว่า บริษัทที่ได้รับใบอนุญาตประกอบธุรกิจประกันวินาศภัยตามกฎหมายว่าด้วยการประกันวินาศภัย และหมายความรวมถึงสาขาของบริษัทประกันวินาศภัยต่างประเทศที่ได้รับใบอนุญาตประกอบธุรกิจประกันวินาศภัยในราชอาณาจักรตามกฎหมายว่าด้วยการประกันวินาศภัย "นายทะเบียน" หมายความว่า เลขาธิการคณะกรรมการกํากับและส่งเสริมการประกอบธุรกิจประกันภัย หรือผู้ซึ่งเลขาธิการคณะกรรมการกํากับและส่งเสริมการประกอบธุรกิจประกันภัยมอบหมายข้อ ๔ บริษัทที่ประสงค์จะประกอบธุรกิจเกี่ยวกับหลักทรัพย์โดยการเป็นตัวแทน ด้านการตลาดของกองทุนส่วนบุคคล ให้ยื่นขอรับความเห็นชอบต่อนายทะเบียน ตามหลักเกณฑ์ และวิธีการ ดังต่อไปนี้ (1) มีระบบการบริหารจัดการที่ดี มีธรรมาภิบาลและระบบการดําเนินการที่ดี (2) มีอัตราส่วนความเพียงพอของเงินกองทุน (CAR) ไม่ต่ํากว่าอัตราที่นายทะเบียนอาจกําหนดมาตรการที่จําเป็นในการกํากับดูแลสถานะการเงินของบริษัทได้ ตามประกาศว่าด้วยการกําหนดประเภทและชนิดของเงินกองทุน รวมทั้งหลักเกณฑ์ วิธีการ และเงื่อนไขในการคํานวณเงินกองทุนของบริษัทประกันวินาศภัย และมีอัตราส่วนสินทรัพย์ลงทุนต่อเงินสํารองประกันภัยมากกว่าร้อยละหนึ่งร้อย (3) ได้รับอนุญาตให้ประกอบธุรกิจให้บริการเป็นตัวแทนด้านการตลาดของกองทุนส่วนบุคคลตามกฎหมายว่าด้วยหลักทรัพย์และตลาดหลักทรัพย์ (4) จัดทําแผนงานการให้บริการเป็นตัวแทนด้านการตลาดของกองทุนส่วนบุคคล ให้เป็นไปตามกรอบนโยบายการประกอบธุรกิจอื่นที่บริษัทจัดทําขึ้นตามข้อ 62 แห่งประกาศคณะกรรมการกํากับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่น ของบริษัทประกันวินาศภัย พ.ศ. 2556 โดยแผนงานการให้บริการเป็นตัวแทนด้านการตลาดของกองทุนส่วนบุคคล ต้องมีรายละเอียดอย่างน้อย ดังต่อไปนี้ (ก) ขอบเขตการดําเนินงาน ความรับผิดชอบ (ข) การกํากับดูแลการปฏิบัติงาน การบริหารความเสี่ยง การควบคุมภายใน (ค) การกําหนดค่าตอบแทน การวิเคราะห์ข้อมูลของลูกค้า และ (ง) การป้องกันความขัดแย้งทางผลประโยชน์ที่อาจเกิดขึ้น (5) แสดงให้เห็นถึงความพร้อมของระบบงาน บุคลากร และใช้ความระมัดระวังมิให้การให้บริการดังกล่าว ก่อให้เกิดความเสียหาย หรือเป็นอุปสรรคต่อการดําเนินการตามปกติของบริษัท ทั้งนี้ บริษัทต้องจัดส่งเอกสารหลักฐานที่แสดงให้เห็นว่าบริษัทได้ดําเนินการตาม (3) (4) และ (5) ต่อนายทะเบียนเพื่อประกอบการพิจารณาให้ความเห็นชอบข้อ ๕ การให้บริการเป็นตัวแทนด้านการตลาดของกองทุนส่วนบุคคลของบริษัทนอกจากต้องดําเนินการให้เป็นไปตามกฎหมายว่าด้วยหลักทรัพย์และตลาดหลักทรัพย์ที่เกี่ยวข้องแล้วบริษัทต้องปฏิบัติ ดังต่อไปนี้ (1) จัดให้มีการบันทึกบัญชีโดยแยกรายได้และรายจ่ายของการให้บริการเป็นตัวแทนด้านการตลาดของกองทุนส่วนบุคคลออกจากธุรกิจประกันชีวิต (2) การทําธุรกรรมของลูกค้าต้องเป็นไปด้วยความสมัครใจ ต้องไม่ดําเนินการใด ๆ ในลักษณะเป็นการบังคับลูกค้า หรือใช้เป็นเงื่อนไขในการต่อรองการทําธุรกรรมอื่นใดของบริษัท (3) ให้บริการโดยคํานึงถึงประโยชน์ที่ดีที่สุดของลูกค้าเป็นสําคัญ ปกป้องผลประโยชน์ของลูกค้าป้องกันมิให้เกิดความเสียหายต่อลูกค้าและภาพลักษณ์ของธุรกิจข้อ ๖ กรณีบริษัทไม่ปฏิบัติตามเงื่อนไขที่กําหนดไว้ นายทะเบียนอาจให้ชี้แจงเหตุผลและข้อเท็จจริงที่เกี่ยวข้อง หรือกําหนดเงื่อนไขใด ๆ ให้บริษัทปฏิบัติ หรือมีคําสั่งเพิกถอนการให้ความเห็นชอบได้ เมื่อเห็นสมควรผู้มีอํานาจลงนาม - ประกาศ ณ วันที่ 16 กุมภาพันธ์ พ.ศ. 2558 ประเวช องอาจสิทธิกุลเลขาธิการคณะกรรมการกํากับและส่งเสริมการประกอบธุรกิจประกันภัยนายทะเบียน